Standbeeld van miljoene gaar stof op in stoorDie ANC-stigterslid Oliver Tambo (Foto: ortambodm.gov.za) ŉ Standbeeld wat teen ŉ allemintige R11 miljoen in opdrag van die Ekurhuleni-metroraad gemaak is, gaar reeds twee jaar lank stof op in ŉ pakhuis. Die standbeeld van die anti-apartheidsaktivis en ANC-stigterslid Oliver Tambo moes reeds in 2017 by die OR Tambo-lughawe onthul word as deel van die eeufeesviering vir Tambo. Weens ŉ twis tussen die nasionale ANC-regering en die plaaslike ANC in Ekurhuleni is die bekendstelling daarvan sedertdien oënskynlik onbepaald uitgestel. Die burgemeesterskomiteelid vir sport, ontspanning, kuns en kultuur, Nomandlozi Nkosi, het in antwoord op ŉ vraag van die DA in die provinsiale wetgewer gesê die standbeeld gaan nou aanstaande maand onthul word. “Die DA is egter nie oortuig nie, want verskeie soortgelyke antwoorde is al voorheen gegee,” het Malcolm Maifala, die DA se woordvoerder oor openbare deelname in Ekurhuleni, gesê. Die DA sê toe die oprigting van die standbeeld aanvanklik geopper is, was die DA skerp gekant daarteen omdat R11 miljoen ŉ “buitensporige bedrag is om aan ŉ standbeeld te bestee, gegewe die enorme diensleweringsprobleme” in die gebied. “Die DA is geensins gekant teen die verering van OR Tambo se nalatenskap nie, maar dit is ongeregverdig dat dit twee jaar later steeds in ŉ stoor staan,” het Maifala gesê. Die DA sê hy gaan voortgaan om te verseker die miljoene rande van belastingbetalersgeld wat aan die standbeeld bestee is, staan nie vergete in ŉ pakhuis nie.